Hugging oorringen - Oh So HIP | Sieraden webshop
Producten getagd met Hugging oorringen Preek oor: Wat doen die Heilige Gees? Die Heilige Gees laat die wedergeboorte plaasvind - PDF
Download "Preek oor: Wat doen die Heilige Gees? Die Heilige Gees laat die wedergeboorte plaasvind"
1 1 Preek oor: Wat doen die Heilige Gees? Die Heilige Gees laat die wedergeboorte plaasvind (Preek gelewer tydens erediens in Welkom-Noord op Sondag 29 Mei 2016) Voor die erediens Sing: Psalm 71-1:1,9,12 Sing: Lied 447:1,2,3 Afkondigings Stilte Tydens die erediens: Votum Groetseën Lofsang: Psalm 33-1:1,2 Geloofsbelydenis: Twaalf Artikels Die Wet: Exodus 20:1-17 en Matteus 22:37-40 Sing: Psalm 51-1:1,5 Gebed Skriflesing: Johannes 3:1-15 Fokus: Johannes 3:3-8 Preek: Tema: Die Heilige Gees laat die wedergeboorte plaasvind. Nagmaalsformulier Gebed Sing: Lied 577:1,4,5 Bediening van Nagmaal (Sing na elke tafel uit Lied 436) Lofprysing Dankgebed Preek: Tema: Jou wedergeboorte en jou stryd met die sonde. Gebed Diens van barmhartigheid Sing: Skrifberyming 2-4:1,2,3 Wegstuurseën Amen: Skrifberyming 13-3
2 2 Inleiding tot fokusgedeelte: Ons gaan vandag aan met die reeks preke oor die Heilige Gees. Verlede week in die eerste preek van die reeks het ek gefokus op die vraag: Wie is die Heilige Gees? Vandag fokus ek op die vraag: Wat doen die Heilige Gees? Ons fokusgedeelte met die oog hierop is Johannes 3:3-8. Ek lees dit vir julle uit die 1933/53-Vertaling. Preek voor Nagmaal: Tema: Die Heilige Gees laat die wedergeboorte plaasvind Geliefdes in ons Here Jesus Christus, Inleiding Vandag se preek gaan daaroor dat die wedergeboorte een van die Heilige Gees se werke is. Dit is die Heilige Gees wat die wedergeboorte laat gebeur. Die wedergeboorte is nodig om gered te word Kyk na Johannes 3:3. In die 1933/53-Vertaling staan daar: Jesus antwoord en sê vir hom: Voorwaar, voorwaar Ek sê vir jou, as iemand nie weer gebore word nie, kan hy die koninkryk van God nie sien nie. Om die koninkryk van God te sien, is om die ewige lewe te hê. Sonder die wedergeboorte kan jy dit nie hê nie. Wedergeboorte is dus noodsaaklik, as jy die ewige lewe wil hê. Voordat jy kan lewe, moet jy eers gebore word. Almal van julle lewe, omdat julle gebore is. As dít dan so is, waarom moet ons weer gebore word? Die antwoord is: Die dag toe jy gebore is, het jy wel begin lewe, maar jy het nog nie die ewige lewe gehad nie. Geestelik was jy dood. Geestelik was jy soos n lyk. Jy kan hoeveel keer vir n lyk vra om iets vir jou te doen en hy sal nie, want hy kan nie. Net so met iemand wat geestelik dood is. Jy kan hoeveel keer vir iemand wat geestelik dood is, sê dat hy moet glo of dat hy hom moet bekeer en hy sal nie, want hy kan nie. Daarom moet jy, voordat jy geestelik kan lewe, eers weer gebore word. Die wedergeboorte is nie n herhaling van jou eerste geboorte nie Kyk na Johannes 3:4. In die 1983/92-Vertaling staan daar: Nikodemus vra Hom toe: Hoe kan n mens gebore word as hy al n ou man is? Hy kan tog nie n tweede keer in sy moeder se skoot kom en gebore word nie. Dit lyk of Nikodemus dit as n herhaling van ons natuurlike geboorte verstaan het. Kyk nou na Johannes 3:5-6. In die 1983/92- Vertaling staan daar: Jesus het geantwoord: Dit verseker Ek jou: As iemand nie uit water en Gees gebore word nie, kan hy nie in die koninkryk van God kom nie. Wat uit die mens gebore is, is mens; en wat uit die Gees gebore is, is gees. Kyk ook na vers 6 in die 1933/53-Vertaling: Wat uit die vlees gebore is, is vlees; en wat uit die Gees gebore is, is
3 3 gees. Daar is n groot verskil tussen ons eerste geboorte en die wedergeboorte. Ons eerste geboorte is n natuurlike geboorte, terwyl die wedergeboorte n geestelike geboorte is. Die wedergeboorte is nie jou werk nie, maar die Heilige Gees se werk Kyk weer na Johannes 3:3 soos dit in die 1933/53-Vertaling staan: Jesus antwoord en sê vir hom: Voorwaar, voorwaar Ek sê vir jou, as iemand nie weer gebore word nie, kan hy die koninkryk van God nie sien nie. Die woorde weer gebore word kan ook beteken om opnuut gebore te word (soos in die 1983/92-Vertaling) of om van bo gebore te word (soos in die Nuwe Direkte Vertaling). Dan het dit die betekenis om vanuit die hemel gebore te word. Voeg hierby die woorde van vers 5 dat dit n geboorte uit Gees is, dan is dit duidelik dat jou wedergeboorte die werk van die Heilige Gees is. Dink n bietjie aan jou eerste geboorte, toe jy n mens geword het. Hoeveel het jy gedoen om gebore te word? Net mooi niks nie. Dieselfde geld vir jou wedergeboorte. Jy het niks gedoen om weer gebore te word nie. Jy het geen aandeel gehad aan jou wedergeboorte nie. Dit is die Heilige Gees wat die wedergeboorte in jou laat gebeur. Geen geboorte kan plaasvind, as daar nie eers bevrugting plaasgevind het nie. In die mens en die dier moet die vroulike saad eers deur die manlike saad bevrug word, voordat n nuwe mens of n nuwe dier gebore kan word. Dieselfde geld vir jou wedergeboorte. Dit is ook die gevolg van bevrugting wat plaasgevind het, naamlik dat die saad van die Woord deur die Heilige Gees bevrug is. Die wedergeboorte is n bad Kyk weer na Johannes 3:5. In die 1983/92-Vertaling staan daar: Jesus het geantwoord: Dit verseker Ek jou: As iemand nie uit water en Gees gebore word nie, kan hy nie in die koninkryk van God kom nie. Die woorde uit water sê dat jy gewas word, wanneer jy weer gebore word. Kyk ook na Titus 3:5. In die 1933/53-Vertaling staan daar: nie op grond van die werke van geregtigheid wat ons gedoen het nie, maar na sy barmhartigheid het Hy ons gered deur die bad van die wedergeboorte en die vernuwing deur die Heilige Gees.. In die 1983/92-Vertaling staan daar: Hy het ons verlos, nie op grond van iets wat ons vir ons vryspraak gedoen het nie, maar op grond van sy eie ontferming. Dit het Hy gedoen deur die wedergeboorte wat die sonde afwas en deur die Heilige Gees wat nuwe lewe gee. Jou wedergeboorte is soos n bad. Soos wat jy jouself skoonwas, wanneer jy bad, so word jy deur die Heilige Gees skoongewas, wanneer jy weer gebore word. Jou wedergeboorte is n totale verandering wat binne-in jou plaasvind. Voor jou wedergeboorte was jy in geestelike duisternis. Nou na jou wedergeboorte het jy lig gekry. Voor jou wedergeboorte was jou hart boos en hard en was dit in jou aard om te haat. Nou na jou wedergeboorte het jy n nuwe hart.
4 4 Die wedergeboorte is n geheimenis Kyk na Johannes 3:8. In die 1983/92-Vertaling staan daar: Die wind waai waar hy wil. Jy hoor sy geluid, maar jy weet nie waar hy vandaan kom nie en waar hy heen gaan nie. So gebeur dit met elkeen wat uit die Gees gebore is. Kan jy die wind sien? Nee. Beteken die feit dat jy nie die wind kan sien nie, nou dat daar nie iets soos die wind is nie? Nee, die wind bestaan, want jy hoor sy geluid en jy sien die effek van die wind. Net so is dit met jou wedergeboorte. Jy kan nie sien hoe die Heilige Gees die wedergeboorte in jou laat gebeur nie. Dit is n geheimenis presies hoe en wanneer die Heilige Gees die wedergeboorte in jou laat gebeur. Maar al kan jy dít nie sien nie, kan jy tog die effek van jou wedergeboorte in jou lewe sien. Jy sien die effek van jou wedergeboorte daarin dat jy in God glo, dat jy Hom wil dien en dat jy jou bekeer. Wat die wedergeboorte vir jou beteken Het jy ook al gewonder of jy gered is? Nikodemus het moontlik daaroor gewonder. Die feit dat Nikodemus in die nag na Jesus toe gekom het, kan daarop dui dat Nikodemus geestelik soekend was. Onthou, Nikodemus was n Fariseër en die Fariseërs het streng wette gehad. Moontlik het Nikodemus agtergekom dat hy nie al hierdie wette kan nakom nie en het hy daarom begin wonder: Is ek gered? Die feit dat dit die Heilige Gees is wat die wedergeboorte in jou laat gebeur, sê vir jou dat jou redding nie van jouself afhang nie. Moenie die fout maak om te dink dat jy nie goed genoeg vir God se genade is nie. Die Nagmaal wat ons vanoggend saam gaan gebruik, sê vir jou: Jy is n kind van God, nie omdat jy so goed of gehoorsaam is nie, maar omdat ons Here Jesus Christus aan die kruis vir jou gesterf het. Die wedergeboorte is nie iets wat jy moet probeer bereik nie. Nee, dit is aan jou gegee. Sien die effek van jou wedergeboorte in jou lewe raak. Sien raak hoe God jou geestelik lewendig gemaak het, sodat jy nou kán glo en jou kán bekeer. Sien raak hoe God aan jou n nuwe hart gegee het. Sien raak dat jy nou n nuwe mens is. Sien raak dat jy n nuwe lewe gekry het. Jy het die kans gekry om oor te begin. Tog is dit nie die einde van jou stryd met die sonde nie. Die rede is dat jy nog moet grootword in die nuwe lewe wat jy ontvang het. En grootword gaan gepaard met val en opstaan. Netnou, in die kort preek nadat ons Nagmaal gebruik het, gaan ek meer hieroor sê. Nou gaan dit daaroor dat dit die Heilige Gees is wat die wedergeboorte in jou laat gebeur en dat jy as gevolg daarvan n nuwe begin kan maak. Jy is n nuwe mens wat n nuwe lewe ontvang het. Amen.
5 5 Preek na Nagmaal: Tema: Jou wedergeboorte en jou stryd met die sonde Geliefdes in ons Here Jesus Christus, Inleiding Het jy ook al oor die vraag gewonder: As ek dan weer gebore is, waarom sukkel ek nog so met die sonde? Ek het al hoeveel keer besluit dat ek nie hierdie of daardie sonde gaan doen nie en dan doen ek dit maar weer. Ek is seker nie rêrig weer gebore nie? Ek gaan nou drie moontlike redes gee waarom jou wedergeboorte nie die einde van jou stryd met die sonde beteken nie. Ek gee hierdie drie redes met beskeidenheid, omdat ons hier met die werk van die Heilige Gees te doen het. En wie is ek (of jy) om die werk van die Heilige Gees (wat God is) te verstaan? Kom ons onthou steeds wat in Johannes 3:8 staan: Die wind waai waar hy wil. Jy hoor sy geluid, maar jy weet nie waar hy vandaan kom nie en waar hy heen gaan nie. So gebeur dit met elkeen wat uit die Gees gebore is. Drie moontlike redes waarom jy na jou wedergeboorte nog sonde doen Een moontlike rede waarom jy nog met sonde sukkel, is dat jou wedergeboorte dalk n proses is. Nie alle geboortes in die natuur duur ewe lank of is ewe maklik nie. Soms is n vrou lank in kraam en soms gaan dit vinnig. Soms is die geboorteproses baie moeilik. n Voorbeeld hiervan is dat boere soms n koei moet help deur die kalfie uit te trek. Is dieselfde nie dalk waar van die wedergeboorte nie? Sommiges se wedergeboorte is dalk vinnig, terwyl ander s n dalk lank duur en baie moeisaam is. Net dalk is jy nog in die proses van weer gebore word, ek weet nie. n Tweede moontlike rede waarom jy nog met sonde sukkel, is dat jy nog moet grootword in die nuwe lewe wat jy na jou wedergeboorte ontvang het. En soos ek gesê het met die preek voordat ons Nagmaal gebruik het, gaan grootword gepaard met val en opstaan. Jou stryd met die sonde het waarskynlik hiermee te doen. Jou stryd met die sonde is nie n teken dat jy nie weer gebore is nie. Jou stryd met die sonde het daarmee te doen dat jy nog moet opgroei en ontwikkel in die nuwe lewe wat jy ontvang het. n Derde moontlike rede waarom jy nog met sonde sukkel, kry ons in hoofstuk 5 van die Dordtse Leerreëls. Daar staan: Hulle wat God volgens sy voorneme tot die gemeenskap van sy Seun, ons Here Jesus Christus, roep en deur die Heilige Gees wederbaar, verlos Hy wel van die heerskappy en slawerny van die sonde. Tog verlos Hy hulle in hierdie lewe nie heeltemal van hulle bedorwe natuur en bestaan nie. Hieruit ontstaan die daaglikse sondes van swakheid; en selfs die allerbeste werke van die heiliges is nog gebrekkig. Ek het net n klein deeltjie van die Dordtse Leerreëls, hoofstuk 5 aangehaal. Julle kan gerus die res gaan lees, want daar word nog heelwat meer hieroor gesê. Ek wil ook net sê: Die Dordtse Leerreëls is deel van ons belydenis. Dit is wat ons op grond van die Bybel glo.
6 6 Die groeiproses in Nikodemus se lewe Toe Nikodemus daardie nag na Jesus toe gekom het, het hy eintlik iets kom erken. Ons lees in Johannes 3:2 dat Nikodemus vir Jesus gesê het: Rabbi, ons weet dat u n leermeester is wat van God af gekom het, want niemand kan hierdie wondertekens doen wat u doen, as God nie by hom is nie. Hy het iets van Jesus begin raaksien. Hy het Jesus se wonderwerke gesien, soos al die ander mense. Maar hy het meer as dit gesien. Hy het begin sien wie Jesus regtig is, naamlik die leermeester van God af, iemand wat God by hom het. Dit is in hierdie konteks dat Jesus met Nikodemus oor wedergeboorte praat. n Mens kan hierdie dinge net sien, wanneer jy weer gebore word. Of Nikodemus op daardie stadium in Jesus geglo het, weet ek nie. Moontlik (nog) nie, veral as ek Johannes 3:10-12 lees. Ons lees egter later weer van Nikodemus en daaruit blyk dit dat hy dalk tog in die geloof gevorder het. In Johannes 7:51 lees ons hoe hy huiwerend vir die ander Joodse leiers wat teen Jesus saamsweer, sê: Volgens ons wet kan ons mos nie sommer iemand veroordeel sonder om eers sy kant van die saak te hoor en vas te stel wat hy doen nie. Het hy dalk geleidelik in Jesus begin glo? In Johannes 19:39 lees ons hoe hy later na Jesus se dood in oorgawe openlik tyd en geld spandeer het om Jesus te help begrawe, al sou dit sy werk as lid van die Joodse Raad en vriendskappe kos. Heel waarskynlik het daar n groeiproses in Nikodemus se lewe plaasgevind. Indien wel, is dit alles die gevolg daarvan dat die Heilige Gees die wedergeboorte in sy lewe laat gebeur het. Die vraag is nou: Wanneer het sy wedergeboorte plaasgevind? Was dit voordat hy in die nag na Jesus toe gegaan het? Of het hy tree vir tree gevorder in sy geboorte proses? Die groeiproses in jou lewe Eintlik maak dit nie saak wanneer jou wedergeboorte plaasgevind het nie. Al wat saak maak, is dat dit wel gebeur het. Daar is nie n resep vir wanneer en hoe dit moet gebeur nie. Maar die tekens dat dit wel gebeur het (of besig is om te gebeur) sal daar wees, naamlik geloof (al is dit nog hoe gebrekkig) en bekering (al beteken dit dat jy jou elke dag moet bekeer). Wedergeboorte lei daartoe dat jy met nuwe oë na dieselfde ou wêreld begin kyk. Omdat jou geestelike blindheid weggeneem is, lyk alles skielik anders. Omdat jy nou geestelik lewendig is, doen jy anders. Soms is dit n lang proses om nuut te kyk en nuut te sien en nuut te doen. Wees daarom geduldig met jouself, as jy soms voel jy wil opgee. Wees geduldig met ander, as hulle nog nie sien wat jy sien nie. Onthou, God is geduldig met julle altwee. Ek weet nie waar jy in die groeiproses trek nie. Ek het ook nie beheer oor waar die Heilige Gees werk nie. Wat ek wel weet, is dat jy sonder die wedergeboorte nie kan begin glo of jou kan bekeer nie. Wat ek ook weet, is dat dit die Heilige Gees is wat die wedergeboorte
7 7 in jou lewe laat gebeur en dat dit jou aan die gang sit. As jy dit ontdek het, kan jou lewe nooit weer maar net dieselfde wees nie. Jy sal alles in jou lewe heroorweeg, hersien en herbou in die lig van die feit dat jy n nuwe mens is wat n nuwe lewe gekry het en daarom n nuwe begin kan maak. Jy is nuut gebore om oor te begin vir God. Ja, jy gaan nog met die sonde worstel, maar jy kan en moet groei in hierdie nuwe lewe vir God. Jy kan aanhou, want eendag sal jy ten volle ontslae wees van jou stryd met die sonde, wanneer jy in die hiernamaals ewig saam met God sal lewe! Amen.